Bétera celebra el Dia de la Dona Rural posant en valor la dedicació de les seues veïnes en l'agricultura i la ramaderia local
15 de octubre de 2024

• Per a commemorar el 15 d'octubre el Consistori ha inaugurat l'exposició “Valencianes per la igualtat” als jardins de Casa Nebot i ha celebrat una jornada de ponències sobre el medi rural en el Saló de Plens del Castell.

• A més ha difós una projecció audiovisual en la qual les veïnes María Salavert, Lola Montesinos, Lídia Entrecanales, Inés Martínez i Gemma Ferrandis han comptat la seua experiència professional entorn del camp i el bestiar.

La tradició agrícola i ramadera a Bétera està hui, Dia de la Dona Rural, més present que mai. En aquest any 2024 l'Ajuntament ha volgut retre homenatge a aquelles veïnes de Bétera, que es dediquen professionalment al món agropecuari. Un reconeixement que s'ha dut a terme amb una programació d'activitats al voltant d'aquest 15 d'octubre.

Baix el lema “La veu de la terra, la veu de les dones”, l'Ajuntament de Bétera s'ha sumat a la commemoració d'aquest dia replet d'activitats que ha congregat a nombrosos veïns i veïnes.

Exposició “Valencianes per la igualtat”

Els actes, organitzats per la regidoria de Dona i Igualtat conjuntament amb la regidoria d'Agricultura han començat als jardins de Casa Nebot amb la inauguració de l'exposició “Valencianes per la igualtat” una mostra oferida per Caixa Popular.

Una inauguració que ha comptat amb la presència de l'Alcaldessa de Bétera, Elia Verdevío, la regidora de Dona i Igualtat, Marisa Martínez, el regidor d'Agricultura, David Esteban, així com del Director General de Política Agrària Comuna de GVA, Ángel Marhuenda i Fluixà, la Directora General d'Igualtat i l'Institut de les Dones de GVA, Davinia Bono i Pozuelo, i la Directora de Caixa Popular Bétera, Inma Cavero, acompanyats, al seu torn, per membres de la Corporació Municipal i les associacions de dones de Bétera: Mestresses de Casa i Consumidors Tyrius, Dones Progressites i Procasa de la Dona; Comunitat de Regants, així com entitats i institucions vinculades al món agrícola i ramader.

Marisa Martínez, ha sigut l'encarregada d'obrir l'acte donant la benvinguda a les persones allí presents destacant “el paper fonamental que juguen les dones en la societat però sobretot, hui, en el món rural. El seu treball, dedicació i talent fan cada dia més gran aquestes professions vinculades a la nostra terra”.

Elia Verdevío, ha agafat el testimoni i ha inaugurat aquest acte assenyalant que “l'agricultura i la ramaderia són pilars fonamentals de l'economia local de Bétera però a més, són el motor de la sostenibilitat i el desenvolupament del nostre municipi”.

L'Alcaldessa també ha posat l'accent en “les qualitats que fan que les dones rurals siguen el veritable motor del canvi: la seua resiliència, la seua creativitat i la seua capacitat per a transformar els desafiaments en oportunitats els fa ser unes dones empoderades”. Una qualitat que també ha destacat de la labor social que realitza Caixa Popular a la qual ha agraït l'exposició, així com a la Generalitat Valenciana, per “fer costat a les administracions locals i ajudar-nos a dur a terme polítiques actives d'apoderament de la dona a tots els nivells i en tots els àmbits”.

Unes paraules que han correspost tant la directora de Caixa Popular Bétera, Inma Cavero, com la Directora General d'Igualtat i l'Institut de les Dones, Davinia Bono durant les seues intervencions.

Al seu torn, David Esteban ha sigut l'encarregat de llegir el Manifest Institucional amb motiu del 15 d'octubre, Dia Internacional de la Dona Rural, de la Federació Espanyola de Municipis i Províncies.

Tot seguit s'ha pogut observar als jardins l'exposició itinerant formada per 6 escultures en forma de valencianes intervingudes artísticament i que reivindiquen diferents afirmacions sobre la igualtat en els seus davantals. Unes imatges creades per les artistes falleres María José i Pilar Luna que es podran visitar fins al pròxim 30 d'octubre.

La segona part d'aquesta jornada vespertina ha tingut lloc en el Saló de Plens del Castell i ha comptat amb la projecció d'un audiovisual on les protagonistes han sigut 5 veïnes de Bétera.

Un sentiment fet professió

Viure la terra, sentir-la seua i dedicar-se a ella en tots els seus àmbits és el que María Salavert i Lola Montesinos, agricultores, Lidia Entrecanales de More Holstein i Inés Martínez i Gemma Ferrandis de Naranjas del Carmen han decidit dedicar-se de manera professional. Una labor agropecuària de la qual se senten orgulloses i que posa en relleu la labor de les dones en sectors com l'agrícola o ramader tradicionalment masculinitzats però que amb el pas dels anys compta amb més dones dedicades.

En eixe sentit, l'Ajuntament ha volgut donar veu i mostrar el treball diari d'aquestes dones perquè siguen exemple de moltes altres, perquè inspiren a les noves generacions i que aquestes vulguen tant el camp com elles. I ho ha fet amb la projecció d'un audiovisual, que més tard ha difós pels seus canals de comunicació, en el qual ha posat de manifest el treball que aquestes 5 veïnes realitzen a Bétera.

Una labor encomiable que ha sigut lloada pel Director General de Política Agrària Comuna, Ángel Marhuenda, igual que les ponències que s'han dut a terme.

Ponències entorn del món rural

La vesprada ha continuat amb dues ponències que han generat molt d'interés entre les persones presents. La primera, a càrrec de les responsables de comunicació de Taronges del Carmen, Hannah Hess i Gemma Ferrandis s'ha centrat en el “Projecte regeneratiu i agrisocial de Masia del Carmen”. Mentre que la segona ponència, a càrrec de Nuria Calero, enginyera agrònoma de Centre Verd, que ha girat entorn de la “Lluita biològica en la jardineria urbana”.

La fi d'aquest Dia de la Dona Rural ha arribat amb una degustació de productes de Naranjas del Carmen que han sigut les delícies dels assistents.